钦定古今图书集成/明伦汇编/家范典/第003卷 > 于镒中说 > 《齐家》
## 钦定古今图书集成/明伦汇编/家范典/第003卷 > 于镒中说 > 《齐家》

齐家之学，万化之原，吾心之所体者，非止于家也，莫
此为厚；吾身之所教者，岂独家也，莫此为切。何者？原
其初则一体而分形，一气而分息，其隔几何乎？今则
同闾而居，同井而食，共朝夕而游，密孰加焉？第以骨
肉之间，情常胜礼，恩常掩义，虽有政有法，而难行也。
然以道明德立之一身，率我分形分息之众身，不过
举此加彼耳。故必身修而后家可以齐，其序岂容紊
乎？设或家人为气禀俗染之所蔽，而吾德不洽于一
家，则吾心德为有外，不足以合天命之大全，岂所以
明吾明德乎？必导之以正，使其非僻之心自沮；动之
以诚，使其欺诈之意自消；以吾力之有馀而济其所
不足，以吾善之先得而启其所同然“父子兄弟，务敦
孝友，不以恩之偏溺，而妨天伦所当重；夫妇长幼，务
修恭顺，不以爱之偏徇，而掩人纪所当为。至若事君，
务守法尽忠，以供其职；勿伤伦败类，以违其令”，此则
合其类以经之然也。若分其绪以纶之，则父之慈存
乎择师讲学，而教以修德守身为重，税产宜有而不
必盛；子之孝存乎体心承意，而恒以为恶，辱亲为耻。
甘旨宜精，而不必侈。为昆为季，皆天所叙。本乎一身，
遗体无二。弟恭其兄，兄爱其弟，勿怀妒忌，勿学犹似。
有一于此，触处乖戾。勿听妇言，勿计小利。有一于此，
转眼反视。兄饥父悲，弟寒父虑，曷体父心，相亲无替。
夫以内外之别为重，而牝晨之败，事所当戒。妇以服
食之“治具为职，而阃外之家事不可预。夫柔妻刚，家
之不祥；夫义妇顺，家之吉昌。至若宗族有亲疏，而在
我公之以仁；恩谊有隆杀，而在我处之以义。”此教于
家者，以一身率众身自同祖同父至于无服，又至于
同姓。教以义塾，讲法讲古，而约之以礼，养以义廪；燕
会歌诗，而和之以乐。使亲者恒亲，疏者不薄，贤才由
此出，家世由此兴。此族众不能无愚不肖，而教之有
政，使有一人失教，则心有外而仁义有亏，可乎？学而
至此，国之本自家立矣。家齐而后国可以治，其序岂
容紊乎？